Күптәрегеҙ ағымдағы йылда «Башҡортостан» дәүләт телерадиокомпанияһында булған сетерекле хәл тураһында ишетеп беләһегеҙҙер, был ваҡиғалар менән ҡыҙыҡһынып барған­һығыҙҙыр. Башҡортостан телевидениеһы өсөн иң ауыр көндәрҙә тик бер нисә кеше генә үҙҙәрен тулы мәғәнәһендә журналист итеп күрһәтте. Тап улар­ҙың тырышлығы менән коллективтағы хәл йәмәғәтселеккә, Президентҡа еткерелде, яңы етәкселектең «эшмәкәрлеге» дөйөм йыйылышта ҡаралды. Һәм бына һөҙөмтә: милли эфир һаҡлап ҡалынды, ауыл халҡы яратҡан тапшырыуҙарын рәхәтләнеп ҡарай. Башҡор­тостан телевидениеһының яҙмышы хәл ителгәндә (был һүҙҙәрҙе яҙырға ҡурҡмайым) журналист Рита Өмөтбаева беренселәрҙән булып ғәҙелһеҙлек һәм баш-баштаҡлыҡҡа ҡаршы сыҡты. Улай ғына ла түгел, коллективты уятыу, йәмәғәтселек менән аралашыу кеүек яуаплы мәлдәрҙе үҙ иңенә һалды. Фекеремде йомғаҡлап, шуны ғына әйтергә теләйем: быйыл Башҡор­тостан журналистары беҙ белгән тарихта беренсе тапҡыр үҙ позицияһы, фекере булыуын күрһәтте. Был аҙым, танырға кәрәк, батырлыҡҡа тиң ине. Ошо көрәштең уртаһында ҡайнаған Рита Өмөтбаеваға беҙ артабан да ижади үрҙәр теләйбеҙ. Уның тапшырыуҙары − ысын мәғәнәһендә халыҡсан тапшырыуҙар. Сөнки коллегабыҙ бөтә күңеле менән яратҡан халҡына, яратҡан телевидениеһына хеҙмәт итә. Һәм был хеҙмәт хөрмәтле комиссия тарафынан да баһаланһын ине.